የኢህአዴግ ስራ አስፈጻሚ ኮሚቴ የጠቅላይ ሚኒስትር ኃይለማርያም ደሳለኝን የስልጣን መልቀቂያ ጥያቄ ተቀበለ
የኢህአዴግ ሊቀመንበር የአቶ ኃይለማርያም ደሳለኝን ከኃላፊነት መልቀቅን አስመልክቶ ያቀረቡትን ጥያቄ የግንባሩ ስራ አስፈጻሚ ኮሚቴ መቀበሉን አስታወቀ።
የኢህአዴግ ምክር ቤት ጽህፈት ቤት ኃላፊ ሽፈራው ሽጉጤ ማምሻውን ለጋዜጠኞች በሰጡት መግለጫ ፤ የግንባሩ ስራ አስፈጻሚ ሊቀመንበር ያቀረቡትን ጥያቄ በጥልቀት መርምሮ ተቀብሎታል።በኃላፊነት ላይ እያሉ መልቀቂያ ያቀረቡ የመጀመሪያው የፓርቲ ሊቀመንበርና ጠቅላይ ሚኒስትር መሆናቸውንም ገልጸዋል።
የኢፌዴሪ ጠቅላይ ሚኒስትር ኃይለማሪያም ደሳለኝ ከመንግስትና ከፓርቲ ኃላፊነታቸው ለመልቀቅ ጥያቄ ማቅረባቸውን ያስታወቁት  ከሠዓት በኋላ ነበር።
የሊቀመንበሩ ጥያቄ በስራ አስፈጻሚው ተቀባይነት ያገኘ ቢሆንም በቀጣይ ለኢህአዴግ ምክር ቤት ጉባኤ በማቅረብ ሊቀመንበር እንደሚመረጥ አቶ ሽፈራው ተናግረዋል።
ጥያቄያቸው በምክር ቤቱ ውሳኔ እስከሚያገኝ ድረስ በኃላፊነታቸው እንደሚቆዩም አመልክተዋል።
ጠቅላይ ሚኒስትር ኃይለማርያም ደሳለኝ ያቀረቡት ከመንግስት ኃላፊነታቸው የመነሳት ጥያቄ በህዝብ ተወካዮች ምክር ቤት እንደሚወሰን ይጠበቃል።
በጠቅላይ ሚኒስትር ኃይለማርያም ስልጣን የመልቀቅ ጥያቄ ምክንያት በፓርቲውም ሆነ በመንግስት በኩል ያስከተለው ምንም አይነት ችግር አለመኖሩን አቶ ሽፈራው አረጋግጠዋል ።